Diari Oficial de la Generalitat Valenciana


Sumari del DOGV 5908, del 05-12-2008 (2008/14370)

ORDE de 25 de novembre de 2008, de la Conselleria d'Agricultura, Pesca i Alimentació, per la qual es modifica l'Orde de 24 de febrer de 2004, de la mateixa conselleria, per la qual es declara l'existència oficial de la plaga Rhynchophorus ferrugineus (Olivier 1790) a la Comunitat Valenciana, es qualifica d'utilitat pública la lluita contra el gènere Rhynchophorus spp. i s'establixen les mesures obligatòries per a l'eradicació i el control.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/11/25/(2)/dof/vci/html**

### Dades del document

Número de DOGV
:   5908

Data del DOGV
:   05-12-2008

Secció del DOGV
:   I. DISPOSICIONS GENERALS

Número del document
:   2008/14606


Data del document
:   25-11-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * malaltia vegetal
    * tractament fitosanitari
    * arboricultura
    * destrucció de cultius
    * legislació

ORDE de 25 de novembre de 2008, de la Conselleria d'Agricultura, Pesca i Alimentació, per la qual es modifica l'Orde de 24 de febrer de 2004, de la mateixa conselleria, per la qual es declara l'existència oficial de la plaga Rhynchophorus ferrugineus (Olivier 1790) a la Comunitat Valenciana, es qualifica d'utilitat pública la lluita contra el gènere Rhynchophorus spp. i s'establixen les mesures obligatòries per a l'eradicació i el control. [2008/14476]  
Amb la finalitat d'adaptar l'esmentada Orde de 24 de febrer de 2004 a allò que s'establix en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha considerat la conveniència d'efectuar algunes modificacions en l'esmentada Orde de 24 de febrer de 2004.  
Per tot això, a proposta del director general d'Investigació i Tecnologia Agroalimentària,  
ORDENE  
Article primer  
S'incorpora un nou paràgraf quart i cinqué en l'exposició de motius de l'Orde de 24 de febrer de 2004, de la Conselleria d'Agricultura, Pesca i Alimentació:  
«En esta orde s'establixen les bases de les ajudes per a indemnitzar per les despeses d'arrancada i destrucció de les palmeres afectades per la plaga Rhynchophorus ferrugineus. Els beneficiaris de les ajudes poden ser propietaris de palmeres de propietat particular sense finalitat comercial i productors. Respecte als propietaris particulars, les activitats subvencionades no tenen la condició d'activitat econòmica i no participen en la competència, i per això a les indemnitzacions concedides a estos no s'aplica el concepte d'ajuda d'estat i, en conseqüència, no s'aplica l'article 87.1 del Tractat Constitutiu de la Comunitat Europea. Respecte de les ajudes concedides als productors, estarien emparades pel Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (publicat en el DOUE de 16.12.2006), en concret allò que s'establix en el seu article 10, apartat 2, que establix la compatibilitat amb el mercat comú de les ajudes compensatòries destinades a la lluita contra malalties dels vegetals. L'ajuda esmentada ha sigut comunicada a la Comissió amb número de registre XA377/2008.  
Les ajudes que es concedixen en virtut d'esta orde tenen l'empara legal en l'article 21 de la Llei 43/2002, de 20 de novembre, de Sanitat Vegetal.»  
Article segon  
Es modifiquen els apartats 4, 5, 6, 7, 8, 10 i 11 de l'article 10 de l'Orde de 24 de febrer de 2004, de la Conselleria d'Agricultura, Pesca i Alimentació, que queden amb la redacció següent:   
«10.4 En els casos en, què segons el parer dels tècnics, hi haja un greu perill de difusió i la solució més operativa i eficaç siga la destrucció immediata de les palmeres, s'aplicarà l'article 21 de la Llei 43/2002, de 20 de novembre, de Sanitat vegetal, en què s'establixen les compensacions als perjudicats per mitjà de la deguda indemnització.  
10.5 Actuacions i quanties indemnitzables  
Són indemnitzables les pèrdues d'ingrés produïdes per la plaga en les diferents espècies de palmàcies, com a conseqüència de la destrucció de les palmeres. Les diferents espècies i la quantia indemnitzable per planta es detalla en l'annex I.  
Les compensacions de les ajudes establides en l'annex I d'esta orde s'han calculat en relació amb la pèrdua d'ingressos per les obligacions imposades als beneficiaris.  
No seran indemnitzables les palmeres importades de fora de la Comunitat Valenciana.  
Les indemnitzacions establides en esta orde tenen el caràcter de subvencions directes.  
La compensació de l'ajuda no supera en cap cas el 100% de les pèrdues patides.  
De l'import màxim de les pèrdues es restaran els imports de les assegurances rebuts pels beneficiaris i els que no es deriven de la malaltia.  
El present règim d'ajudes és incompatible amb altres ajudes d'altres administracions públiques, o d'altres ens públics o privats, per als mateixos costos subvencionables.  
Les ajudes regulades en esta orde en cap cas es concediran per malalties per a les quals la normativa comunitària impose exaccions específiques per a mesures de lluita. Així mateix, tampoc es concediran ajudes per les mesures el cost de les quals, segons allò que s'establix en la normativa comunitària, haja de ser sufragat per les explotacions agràries, llevat que el cost d'eixes mesures d'ajuda quede totalment compensat per les exaccions obligatòries pagadores pels productors.  
10.6 Beneficiaris de les indemnitzacions  
Són beneficiaris d'este règim d'ajudes:  
a) Els propietaris particulars de les palmeres, els quals no han de tindre cap finalitat comercial quant a estes.  
b) Planteristes (productors) que complisquen les condicions següents:  
- Que estiguen inscrits en el Registre de productors, comerciants i importadors de vegetals de la Comunitat Valenciana.  
- Que les plantes afectades per la plaga hagen sigut incloses en la seua declaració anual de cultius.  
- Que les dites plantes hagen rebut els tractaments fitosanitaris adequats.  
- Deuen ser petites i mitjanes empreses agràries (PIME), segons la definició comunitària de la Recomanació de 6 de maig de 2003, de la Comissio.  
10.7 Les actuacions col·lectives que comporten l'execució de mesures fitosanitàries en municipis es podran canalitzar a través de convenis de col·laboració.  
10.8 Els beneficiaris que s'acullen a estes ajudes hauran d'aportar en el termini màxim de dos mesos a partir de l'última data de destrucció:   
a) Sol·licitud (annex III).  
b) Fotocòpia del DNI o NIF del sol·licitant.   
c) Imprés de manteniment de tercers amb indicació del número de compte diligenciat per l'entitat bancària.   
d) Si s'és productor: declaració de producció anual i declaració responsable sobre la seua condició de PIME d'acord amb la definició comunitària de «petites i mitjanes empreses» utilitzada de la Recomanació de 6 de maig de 2003, de la Comissió.   
e) Acreditació de trobar-se al corrent de les obligacions tributàries i davant de la Seguretat Social.   
f) En el cas de particulars, acreditació de la propietat on es van destruir les palmeres.   
g) Acreditació de l'acte de destrucció.   
h) Declaració de no trobar-se sotmés a les prohibicions per a obtindre la condició de beneficiari establides en els apartats 2 i 3 de l'article 13 de la Llei 38/2003, de 17 de novembre, de Subvencions.  
i) Declaració responsable de no haver rebut cap altre tipus d'ajuda pels mateixos costos subvencionables.  
Quan els documents aportats no siguen originals, les còpies hauran d'estar compulsades.   
10.10 El termini màxim per a tramitar i resoldre els expedients serà de sis mesos comptadors des de la data de presentació de la sol·licitud. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
10.11 No es procedirà al pagament de cap indemnització quan s'hagen incomplit les mesures imposades i la normativa vigent, especialment, la que conté el Reial Decret 58/2005, de 21 de gener, pel qual es prenen mesures de protecció contra la introducció i difusió al territori nacional i de la Comunitat Europea d'organismes nocius per als vegetals o productes vegetals, així com per a l'exportació i trànsit cap a països tercers, i el Reial Decret 1190/1998, de 12 de juny, pel qual es regulen els programes nacionals d'eradicació o control d'organismes nocius dels vegetals encara no establits al territori nacional.»  
Article tercer  
Se suprimix l'annex II de l'Orde de 24 de febrer de 2004, de la Conselleria d'Agricultura, Pesca i Alimentació.  
DISPOSICIÓ ADDICIONAL  
La resolució de concessió d'estes ajudes es delega en el director general competent en matèria de sanitat vegetal i protecció fitosanitària.  
DISPOSICIÓ TRANSITÒRIA  
En virtut d'allò que s'establix en l'article 47.11 del text refós de la Llei d'Hisenda Pública de la Generalitat Valenciana, les ajudes a que fa referència esta orde es concediran en l'exercici 2008 a càrrec de:  
Línia pressupostària: T6130000  
Capítol: 7   
Programa 542.20, Investigació i tecnologia agrària  
Import màxim: 197.363,00 euros.   
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 25 de novembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI